SL Uradni list Evropske unije L 16/8

UREDBA KOMISIJE (EU) 2016/75

z dne 21. januarja 2016

o spremembi Priloge III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za fosetil v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) in člena 16(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za fosetil so bile določene v delu A Priloge III k Uredbi (ES) št. 396/2005.

(2) Opredelitev ostankov za spremljanje, ki se uporablja za fosetil, zajema izhodno spojino fosetil, razgradni produkt fosforno kislino in njune soli. Soli fosforne kisline se imenujejo fosfonati.

(3) Z Uredbo Komisije (EU) št. 991/2014 (2) je bila spremenjena Priloga III k Uredbi (ES) št. 396/2005 in določene so bile začasne MRL za fosetil, da bi se izognili znatnim motnjam na trgu pri trgovanju z nekaterimi proizvodi. Navedene začasne MRL so temeljile na razpoložljivih podatkih o spremljanju in na izjavi (3) Evropske agencije za varnost hrane (v nadaljnjem besedilu: Agencija), v kateri je ugotovila, da bodo predlagane začasne MRL predvidoma učinkovito varovale potrošnike.

(4) Nekatere začasne MRL, ki jih določa Uredba (EU) št. 991/2014, veljajo samo do 31. decembra 2015, potem pa bi se morala uporabljati prejšnja MRL v višini 2 mg/kg, ki ustreza meji določljivosti, saj je bilo pričakovano, da bodo do takrat začeli veljati ukrepi za preprečevanje pojava ostankov fosfonatov v zadevnih kmetijskih rastlinah v prihodnjih rastnih dobah. Vendar je Komisija od nosilcev živilske dejavnosti prejela informacije, ki kažejo, da za nekatere proizvode, ki spadajo v skupino lupinarjev, določeno obdobje ne zadošča, da bi navedeni ukrepi začeli veljati. Podatki o spremljanju kažejo stalno prisotnost fosfonatov v ali na navedenih proizvodih na ravneh, višjih od 2 mg/kg.

(5) Trgovinski partnerji Unije so Komisijo obvestili o tekočih prizadevanjih in časovnih razporedih za pridobivanje podatkov iz nadzorovanih poskusov za ugotavljanje ostankov z namenom predložitve vloge v zvezi z MRL za proizvode, ki spadajo v skupino lupinarjev, v skladu s členom 6(2) in (4) Uredbe (ES) št. 396/2005.

(6) Da bi se izognili znatnim motnjam na trgu pri trgovanju z zadevnimi proizvodi, ki spadajo v skupino lupinarjev, in ker iz trenutnih znanstvenih podatkov ni razvidno tveganje za potrošnike, je primerno spremeniti končni datum uporabe navedenih začasnih MRL za fosetil. Navedene začasne MRL bi se morale uporabljati, dokler se v skladu s členom 6(2) in (4) Uredbe (ES) št. 396/2005 ne oceni vloga za MRL in sprejme odločitev o njej. Ob upoštevanju prejetih informacij o tekočih nadzorovanih poskusih za ugotavljanje ostankov in načrtovane predložitve take vloge, se pričakuje, da bo odločitev o navedeni vlogi začela veljati najpozneje 1. marca 2019.

(7) Iz izjave Agencije in ob upoštevanju dejavnikov, ki vplivajo na odločitev, je razvidno, da ustrezna sprememba MRL izpolnjuje zahteve iz člena 14(2) Uredbe (ES) št. 396/2005.

(8) Uredbo (ES) št. 396/2005 bi bilo zato treba ustrezno spremeniti.

(9) Z Uredbo (EU) št. 991/2014 so bile spremenjene MRL za številne proizvode, vključno z nekaterimi proizvodi, ki spadajo v skupino lupinarjev, s končnim datumom uporabe navedenih začasnih MRL 31. decembra 2015. Za navedene proizvode, ki spadajo v skupino lupinarjev, ta uredba določa MRL na isti ravni kot Uredba (EU) št. 991/2014 za dodatno obdobje. Zaradi pravne varnosti bi se morala ta uredba uporabljati od 1. januarja 2016.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloga III k Uredbi (ES) št. 396/2005 se spremeni v skladu s Prilogo k tej uredbi.

Člen 2

Ta uredba začne veljati dan po objavi v Uradnem listu Evropske unije.

Uporablja se od 1. januarja 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 21. januarja 2016 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Uredba Komisije (EU) št. 991/2014 z dne 19. septembra 2014 o spremembi Priloge III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za fosetil v ali na nekaterih proizvodih (UL L 279, 23.9.2014, str. 1).

(3) Evropska agencija za varnost hrane; Statement on the dietary risk assessment for proposed temporary maximum residue levels (t-MRLs) for fosetyl-Al in certain crops (Izjava o oceni prehranskega tveganja za predlagane začasne mejne vrednosti ostankov (t-MRL) za fosetil-Al v nekaterih kmetijskih rastlinah). EFSA Journal 2014;12(5):3695, 22 str.